text: 5.000 små og store hunde ser hinanden an
  17 juni 2018 kl. 12.16
  Op mod 5.000 hunde af 235 forskellige racer og deres ejere flokkes i denne weekend i Vejen.
  Vejen Idrætscenter lægger græs til den store hundeudstilling, der har Dansk Kennel Klub som arrangør.
  De 5.000 hunde - og ikke mindst deres ejere - dyster mod hinanden om at blive dagens bedste hund og dermed blive kåret som den prestigefyldte ”Best in Show”.
  I udstillingen deltager hunde fra hele verden - dog flest fra Europa og de nordiske lande.  
  - Udstillingen er både benhård konkurrence og en social begivenhed, hvor vi hundeejere mødes og hygger os med vores hobby, siger Wilfred Olsen, der er næstformand for Dansk Kennel Klub til TV SYD.
  
  Hundeejerne og alle andre interesserede har undervejs rig mulighed for at tage alle de mange racer i nærmere øjesyn og følge udvælgelsen af udstillingens bedste hund.
  Der er også lejlighed til at opleve hundene arbejde i discipliner som lydighed og rally.
  